Predkladacia správa

Oblasť štatutárneho auditu účtovných závierok je na úrovni Európskej únie harmonizovaná od roku 1984. V roku 2006 bola prijatá smernica Európskeho parlamentu a Rady 2006/43/ES, ktorá podstatným spôsobom rozšírila pôsobnosť predchádzajúcej smernice, a to predovšetkým v oblasti dohľadu nad výkonom štatutárneho auditu.
Európsky parlament v roku 2014 schválil Smernicu Európskeho parlamentu a Rady 2014/56/EÚ, ktorou sa mení smernica 2006/43/ES o štatutárnom audite ročných účtovných závierok a konsolidovaných účtovných závierok (ďalej len „smernica“) a Nariadenie Európskeho parlamentu a Rady (EÚ) č. 537/2014 o osobitných požiadavkách týkajúcich sa štatutárneho auditu subjektov verejného záujmu a zrušení rozhodnutia Komisie 2005/909/ES (ďalej len „nariadenie“). Do dvoch rokov po nadobudnutí účinnosti novely smernice je potrebné vykonať jej transpozíciu a uplatniť vo vnútroštátnej legislatíve obidva tieto predpisy, a to od 17. júna 2016.
V rámci medzirezortného pripomienkového konania bol zmenený názov zákona. Pojmy „audit“ a „audítor“ boli nahradené pojmami „štatutárny audit“ a „štatutárny audítor“.  Uvedenou zmenou bolo dosiahnuté presnejšie zosúladenie návrhu zákona s novelizovanou smernicou, keďže z vecného obsahu sú pojmy „audit“ a „audítor“ obsahovo širšie.
           Predkladaný návrh zákona transponuje smernicu a časti nariadenia, ktoré sú opciou pre členské štáty. Vzhľadom na rozsiahlejšiu novelu smernice a z nej vyplývajúci rozsah zmien v zákone, bolo prijaté riešenie predložiť nový zákon o štatutárnom audite, ktorý prehľadne a jednoznačne upraví jednotlivé oblasti štatutárneho auditu a dohľadu nad výkonom štatutárneho auditu. Zmeny sa týkajú predovšetkým oblastí, ktorými sú určenie rozsahu subjektov verejného záujmu a rozšírenie ich povinností, zvýšenie nezávislosti a zabezpečenia systému vnútornej kvality štatutárnych audítorov a audítorských spoločností, vnútorná organizácia u štatutárnych audítorov a v audítorských spoločnostiach. Zmeny sa týkajú tiež zloženia a kompetencií výboru pre audit, ktorý je subjekt verejného záujmu povinný zriadiť. Snahou je tiež zavedenie  účinných mechanizmov na podporu ohlasovania porušení smernice a nariadenia v rámci audítorských spoločností. Vzhľadom na nové povinnosti, ktoré vyplývajú pre Úrad pre dohľad nad výkonom auditu, sú navrhované nové kompetencie, ako aj presun niektorých oprávnení zo Slovenskej komory audítorov na Úrad pre dohľad nad výkonom auditu.
            Nariadenie bolo prijaté vzhľadom na podstatný verejný záujem ohľadom subjektov verejného záujmu, ktorý vyplýva z rozsahu a zložitosti ich činnosti, ako aj z povahy ich činnosti a v  záujme dosiahnutia spoločného regulačného rámca štatutárneho auditu  týchto subjektov. Ustanovuje podrobné pravidlá a prísnejšie požiadavky na štatutárnych audítorov, ktorí vykonávajú štatutárny audit v subjektoch verejného záujmu. Cieľom nariadenia je zabezpečiť, aby štatutárne audity subjektov verejného záujmu mali primeranú kvalitu, a aby ich vykonávali štatutárni audítori a audítorské  spoločnosti podliehajúce prísnym požiadavkám. Spoločný regulačný prístup by mal zlepšiť integritu, nezávislosť, objektívnosť, zodpovednosť, transparentnosť a spoľahlivosť štatutárnych audítorov a audítorských spoločností vykonávajúcich štatutárne audity subjektov verejného záujmu, čím sa prispeje k skvalitneniu štatutárnych auditov v EÚ, a tým k hladkému fungovaniu vnútorného trhu pri dosahovaní vysokej úrovne ochrany spotrebiteľov a investorov.  Nariadenie sa uplatňuje nielen na štatutárnych audítorov subjektov verejného záujmu, ale aj na samotné subjekty verejného záujmu. Aj keď je nariadenie priamo uplatniteľné v členskom štáte EÚ, je možné, aby členský štát uplatnil prísnejšie požiadavky ako ustanovuje nariadenie alebo môže povoliť  určité zjednodušenia v oblasti štatutárneho auditu subjektov verejného záujmu. Nariadenie umožňuje alternatívne riešenia najmä v oblastiach, ktorými sú limit na poplatky za neaudítorské služby a limit na celkové poplatky od jedného klienta, druhy poskytovaných neaudítorských služieb, obsah správy audítora, dodatočná správa pre výbor pre audit a orgán dohľadu, dĺžka trvania zákazky na štatutárny audit a povinná rotácia kľúčového audítorského partnera a audítorskej spoločnosti.  
Návrh zákona bude mať pozitívny aj negatívny vplyv na rozpočet verejnej správy. Nebude mať vplyv na rozpočty obcí a vyšších územných celkov, na sociálne prostredie, vplyv na životné prostredie a vplyv na informatizáciu spoločnosti. Bude mať nevýznamný negatívny vplyv na podnikateľské prostredie a to v niektorých účtovných jednotkách, ktoré sú zaradené medzi subjekty verejného záujmu.
Predkladaný materiál bol predmetom medzirezortného pripomienkového konania a predkladá sa s rozporom k pripomienkam AZZZ SR, Klubu 500 a Republikovej únie zamestnávateľov k § 2 ods. 17 zákona k zaradeniu obchodných spoločností medzi subjekty verejného záujmu a k § 19 zákona č. 431/2002 Z. z. o účtovníctve v znení neskorších predpisov, ktorým sa ustanovujú podmienky pre povinnosť nechať si overiť účtovnú závierku audítorom.
Predkladaný návrh zákona je v súlade s Ústavou Slovenskej republiky a inými právnymi predpismi, medzinárodnými zmluvami, dokumentmi, ktorými je Slovenská republika viazaná, ako aj v súlade s právom Európskej únie.
Navrhuje sa účinnosť zákona od 1. januára 2016, pričom pre čl. I a čl. II body  3 až 5, 7 až 11 a § 39o v bode 12 sa navrhuje účinnosť od 17. júna 2016, ktorá nadväzuje na účinnosť nariadenia a smernice.